Jong vrou geskiet tydens huisroof | Maroela Media
Foto: Drift Reaction cc/Facebook
'n 21-jarige vrou is geskiet en gewond tydens 'n gewapende rooftog in Nooitgedacht, wes van Johannesburg.
Terry-Ann Coetzee, woordvoerder van die veiligheidsmaatskappy Drift Reaction cc, het gesê die vrou se kêrel is by die kothuis waar die vrou en haar ma woon, deur vier gewapende verdagtes oorval. Twee van die verdagtes het buite by hom gewag terwyl die ander twee by die kothuis in is en die vrou en haar ma oorval het.
Die aanvallers het selfone en geld geëis. Die jong vrou het glo geweier om vir hulle selfone te gee waarna hulle haar in die voet geskiet het. Die vroue het glo begin skree waarna die ander twee verdagtes die kêrel in die kothuis ingedwing het en gesê het hy moet die TV van die muur af haal.
Volgens Coetzee het bure die geskree gehoor en het die bure se hond na die kothuis gehardloop. Die verdagtes het glo 'n skoot op die hond afgevuur, maar misgeskiet voor hulle op die vlug geslaan het.
Russel Meiring, woordvoerder van ER24, het gesê met paramedici se aankoms was veiligheidspersoneel reeds op die toneel.
"Paramedici het die jong vrou op die toneel behandel voor sy na die Leratong-hospitaal vervoer is vir verdere mediese sorg."